**Z Á P I S N I C A č. 13**

**z 13. riadneho zasadnutia Obecného zastupiteľstva obce Perín – Chym,**

**konaného dňa 05.11.2020**

**Prítomní :** MVDr. Ladislav Molnár PhD. - starosta

**Poslanci:**  Ing. Miroslav Podžuban, Ing. Roland Vinter, Ľudmila Révésová, Zoltán Sabo, Karol Kočiš, Bartolomej Damko a Róbert Kapaló

**Za overovateľov zápisnice:** Ľudmila Révésová a Bartolomej Damko

**Zapísala :** Ing. M. Štefánová

**Program :**

1. Otvorenie *(určenie zapisovateľa, overovateľov zápisnice)*
2. Schválenie programu zasadnutia OZ
3. Informácia starostu obce
4. Schválenie dohody medzi obcami Perín-Chym a Veľká Ida (rekonštrukcia cesty v časti Gomboš)
5. Rôzne (interpelácie poslancov, žiadosti občanov)
6. Záver

**K bodu č.1:**

Starosta obce MVDr. Ladislav Molnár PhD. otvoril zasadnutie Obecného zastupiteľstva, privítal poslancov, navrhol overovateľov a zapisovateľku zápisnice, ktorí boli schválení.

**K bodu č.2:**

V tomto bode starosta oboznámil prítomných s programom zasadnutia, ktorý poslanci schválili prijatím uznesenia č.106.

**K bodu č.3:**

V tomto bode starosta podal tieto informácie:

* Minulý víkend prebehlo celoplošné testovanie na COVID-19. Starosta sa poďakoval všetkým, ktorí sa zúčastnili testovania ako aj tým, ktorí sa podieľali na jeho príprave a realizácii. Druhé kolo v našej obci neprebehne.
* Rieši sa situácia s túlavými psami, ktoré robia v obci problémy.
* Objednali sme u spol. STRABAG asfaltovanie v obci – v Períne pri pošte a pri obchode- odstávka autobusu, pri zbernom dvore a v Chyme zastávka autobusu.
* Environmentálny fond schválil žiadosť obce o dotáciu na kompostéry, mulčovač a štiepkovač konárov vo výške 100.000,-€ bez spoluúčasti obce. Momentálne prebieha verejné obstarávanie.
* Prebieha rekonštrukcia priestorov v kultúrnom dome v Chyme.
* Podávame žiadosť na Environmentálny fond o dotáciu na kúrenie v kultúrnom dome v Chyme.
* Návrhy na zámenu pozemkov, ktoré boli odsúhlasené na poslednom zasadnutí, boli odsúhlasené aj manželmi Keczerovými aj p. Madakovou. Po vyhotovení geometrických plánov sa pristúpi k podpisu zámenných zmlúv.
* Obec obdŕžala z Úradu vlády v Maďarsku aj od Policajného zboru v Encsi listy ohľadom strelnice, že nedostali žiadnu žiadosť o výstavbu strelnice v katastri obce Hidasnémeti.

Poslanci prijali hlasovaním uznesenie č. 107.

**K bodu č.4:**

V 4. bode programu sa riešilo financovanie asfaltovania cesty v Gomboši. Keďže tomuto zasadnutiu predchádzalo pracovné stretnutie so zástupcami obce Veľká Ida, všetci prítomní boli informovaní o združení financií oboch obcí.

Prebehlo obstarávanie na asfaltovanie v Gomboši, kde víťazom sa stala spol. STRABAG. Obec Veľká Ida prijala na svojom zasadnutí uznesenie, ktorým schválila svoju spoluúčasť na projekte vo výške 20.000,-€.

Poslanci hlasovali a jednoznačne schválili uznesenie č. 108.

Nakoľko rekonštrukcia komunikácie v Gomboši nebola v pláne pri zostavovaní rozpočtu, finančné prostriedky je potrebné presunúť z iných položiek (Deň obcí, Stretnutie seniorov, MDD). K tomu bolo prijaté 2. rozpočtové opatrenie uznesením č. 109.

**K bodu č.5:**

Východoslovenská vodárenská spoločnosť zaslala zmluvu o uzavretí budúcej zmluvy o zriadení vecného bremena na rozšírenie vodovodu v Gomboši. Poslanci schválili jej uzavretie prijatím uznesenia č. 110.

Zmluva so spol. Antik Telecom s.r.o. zo dňa 28.05.2018 bola napadnutá treťou stranou. OZ pristúpilo k jej zrušeniu uznesením č. 111.

Uznesením č. 112 určili poslanci OZ za člena rady školy v ZŠ a MŠ poslanca Bartolomeja Damka .

Pán Gabriel Lukáč podal žiadosť o Zmeny a doplnky v územnom pláne (Gomboš). Poslanci diskutovali o jeho zámere a prijali uznesenie č.113.

P. Štefán požiadal o odkúpenie vyradenej garážovej brány demontovanej z budovy kultúrneho domu v Chyme. Poslanci schválili jej odpredaj uznesením č. 114.

V diskusii sa o slovo prihlásil poslanec Kapaló, ktorý vytkol to, že na rigoly vo Vyšnom Lánci boli vyčlenené peniaze už nie raz a ešte stále nie sú opravené. Ďalej sa pýtal na stavbu vyhliadkovej veže na rybníkoch - chcel vedieť, či základy pre stavbu (ktoré sú už hotové) sú postačujúce z hľadiska statiky. Starosta ho ubezpečil, že sú nad rámec požadovaný v projekte.

Poslankyňa Révésová sa pýtala na veľkokapacitné kontajnery, kedy budú privezené? Starosta povedal, že Kosit momentálne nemá kapacity a preto sa sprístupní náš zberný dvor. Poslanec Ing. Vinter skonštatoval, že na budúci rok je treba zberný dvor dokončiť.

Ďalej predseda finančnej komisie Ing. Vinter žiadal starostu, aby na najbližšom zasadnutí OZ ozrejmil skutočnosti súvisiace s faktúrami za dovoz zeminy a kameňa, ako aj faktúru za zemné práce.

Poslanec Kočiš vyjadril maximálnu spokojnosť so stavebnými prácami v budove kultúrneho domu v Chyme a žiadal starostu, aby boli práce aj dokončené. Pýtal sa aj na rigoly, kedy budú dokončené?

Pridal sa aj poslanec Sabo – „Keď sme to začali, treba to aj dokončiť.“

**K bodu č.6:**

Na záver sa pán starosta poďakoval všetkým prítomným poslancom za účasť a ukončil zasadnutie OZ.

................................... ................................... ............................................

Ľudmila Révésová Bartolomej Damko MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**z 13. riadneho zasadnutia Obecného zastupiteľstva obce Perín – Chym,**

**konaného dňa 05.11.2020**

**UZNESENIE č. 106**

Obecné zastupiteľstvo Obce Perín-Chym **s c h v a ľ u j e** program 13. riadneho zasadnutia OZ v Períne-Chyme.

Hlasovanie : za: 7 , proti : 0 , zdržali sa: 0

**UZNESENIE č. 107**

Obecné zastupiteľstvo Obce Perín-Chym **b e r i e na  vedomie** informáciu starostu za uplynulé obdobie od posledného zasadnutia OZ.

Hlasovanie : za: 7 , proti : 0 , zdržali sa: 0

**UZNESENIE č. 108**

Obecné zastupiteľstvo Obce Perín-Chym **s c h v a ľ u j e**:

**združenie finančných prostriedkov Obce Veľká Ida a Obce Perín – Chym a podmienky medziobecnej spolupráce podľa § 7 ods. 5 zákona o obecnom zriadení v spojení s § 18 ods. 3 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p. na účely rekonštrukcie miestnej komunikácie** postavenej na pozemkoch vo vlastníctve Obce Perín – Chym o veľkosti podielu 1/1, Obec Perín – Chym, katastrálne územie Perín, okres Košice – okolie, ktoré sú evidované na LV č. 2470 Okresným úradom Košice – okolie, katastrálnym odborom, a síce:

* parcela registra „C“ KN č. 4608/15 o výmere 1278 m2, druh pozemku zastavané plochy a nádvoria;
* parcela registra „C“ KN č. 4611/18 o výmere 1551 m2, druh pozemku zastavané plochy a nádvoria.

Obec Veľká Ida a Obec Perín – Chym sa budú podieľať na rekonštrukcii miestnej komunikácie v podielovom pomere 20 000,- € (slovom dvadsaťtisíc eur) obec Veľká Ida a 10 000,- € (slovom desaťtisíc eur) obec Perín – Chym, vychádzajúc z predbežne určenej trhovej ceny rekonštrukcie 30 000,- € (tridsaťtisíc eur). V prípade, ak bude prieskumom trhu v rámci verejného obstarávania záväznou cenovou ponukou spolu s oceneným výkazom výmer zhotoviteľa, na základe výsledkov verejného obstarávania uskutočneného v intenciách zákona č. 343/2015 Z. z. o verejnom obstarávaní a o zmene a doplnení niektorých zákonov v z. n. p. (ďalej len „zákon o verejnom obstarávaní“), určená iná výška trhovej ceny (potreba navýšenia, alebo zníženia rozpočtových nákladov stavby), bude združenie finančných prostriedkov obcí zodpovedať určenému pomeru podielov (2:1) podľa predchádzajúcej vety.

Finančné prostriedky na účel rekonštrukcie miestnej komunikácie budú združené na osobitnom bankovom účte zriadenom na tento účel Obcou Perín – Chym.

Verejným obstarávateľom podľa zákona o verejnom obstarávaní na zadanie zákazky na uskutočnenie stavebných prác bude obec Perín – Chym.

Stavebníkom podľa zákona č. 50/1976 Zb. o územnom plánovaní a stavebnom poriadku v z. n. p. bude obec Perín – Chym.

Hlasovanie : za: 7 , proti : 0 , zdržali sa: 0

**UZNESENIE č. 109**

Obecné zastupiteľstvo Obce Perín-Chym **s c h v a ľ u j e**  2. zmenu rozpočtu podľa predloženého návrhu.

Hlasovanie : za: 7 , proti : 0 , zdržali sa: 0

**UZNESENIE č. 110**

Obecné zastupiteľstvo Obce Perín-Chym **s c h v a ľ u j e** Zmluvu o uzavretí budúcej zmluvy o zriadení vecného bremena s Východoslovenskou vodárenskou spoločnosťou, a.s., Komenského 50, 042 48 Košice, obsahom ktorého bude umiestnenie a realizácia stavby "Veľká Ida, časť Gomboš – rozšírenie vodovodu" na p.č. 3859/3 registra CKN v k.ú.Perín.

Hlasovanie : za: 7 , proti : 0 , zdržali sa: 0

**UZNESENIE č. 111**

Obecné zastupiteľstvo Obce Perín – Chym **s c h v a ľ u j e** uzatvorenie Dohody s ANTIK Telecom, s.r.o., Čárskeho 10, 040 01 Košice, IČO: 36191400 v jej predloženom znení, ktorou sa zrušuje a ukončuje zmluva s označením Nájomná zmluva uzatvorená s ANTIK Telecom s.r.o. zo dňa 28.05.2018.

Hlasovanie : za: 7 , proti : 0 , zdržali sa: 0

**UZNESENIE č. 112**

Obecné zastupiteľstvo Obce Perín – Chym **s c h v a ľ u j e** delegovanie poslanca Bartolomeja Damka za člena Rady Základnej školy a Rady Materskej školy v Períne.

Hlasovanie : za: 7 , proti : 0 , zdržali sa: 0

**UZNESENIE č. 113**

Obecné zastupiteľstvo Obce Perín-Chym **b e r i e na  vedomie** žiadosť p. Gabriela Lukáča o zmeny a doplnky v územnom pláne obce Perín-Chym a zaradí ju k ďalším žiadostiam, ktoré spolu budú prerokované pri vypracovaní Zmien a doplnkov k Územnému plánu obce Perín-Chym.

Hlasovanie : za: 7 , proti : 0 , zdržali sa: 0

**UZNESENIE č. 114**

Obecné zastupiteľstvo Obce Perín – Chym **s c h v a ľ u j e** odpredaj demontovanej garážovej brány, z budovy Obecného úradu v Chyme, žiadateľovi Pavlovi Štefánovi za šrotovú cenu.

Hlasovanie : za: 7 , proti : 0 , zdržali sa: 0